Title: ประกาศกระทรวงมหาดไทย เรื่อง การเปิดจุดผ่านแดนชั่วคราวเพื่อดำเนินการตามโครงการก่อสร้างสะพานมิตรภาพ 3 ระหว่างนครพนม - คำม่วน

ประกาศกระทรวงมหาดไทย

ประกาศกระทรวงมหาดไทย
เรื่อง
การเปิดจุดผ่านแดนชั่วคราวเพื่อดำเนินการ
ตามโครงการก่อสร้างสะพานมิตรภาพ
๓ ระหว่างนครพนม - คำม่วน[๑]

ด้วยรัฐบาลแห่งราชอาณาจักรไทย
และรัฐบาลแห่งสาธารณรัฐประชาธิปไตยประชาชนลาวได้ทำความตกลงว่าด้วยการก่อสร้างสะพานมิตรภาพ
๓ ระหว่างนครพนม - คำม่วน โดยมีกำหนดแล้วเสร็จภายในปี ๒๕๕๔
เพื่ออำนวยความสะดวกในการก่อสร้างสะพานมิตรภาพฯ
ดังกล่าวให้สามารถดำเนินการไปด้วยความเรียบร้อย
และให้การปฏิบัติเป็นไปโดยถูกต้องตามกฎหมายและระเบียบของทางราชการ

อาศัยอำนาจตามความในมาตรา ๑๑ และมาตรา ๒๓
แห่งพระราชบัญญัติคนเข้าเมือง พ.ศ. ๒๕๒๒ รัฐมนตรีว่าการกระทรวงมหาดไทย
จึงประกาศเปิดจุดผ่านแดนชั่วคราวเพื่อการก่อสร้างสะพานมิตรภาพข้ามแม่น้ำโขง
แห่งที่ ๓ ที่บริเวณบ้านห้อม ตำบลอาจสามารถ อำเภอเมืองนครพนม จังหวัดนครพนม
ตรงข้ามกับบ้านเวินใต้ เมืองท่าแขก แขวงคำม่วน สำหรับให้บุคคล เจ้าหน้าที่ เครื่องจักร
วัสดุอุปกรณ์ รวมทั้ง พาหนะที่เกี่ยวข้องผ่านเข้า - ออกเขตก่อสร้างสะพานมิตรภาพฯ
ดังกล่าว แต่ไม่รวมถึงการสัญจรไป -
มาของบุคคลหรือพาหนะอื่นที่ไม่มีหน้าที่เกี่ยวข้องกับการก่อสร้างสะพาน ทั้งนี้
การกำหนดพื้นที่เขตก่อสร้าง และพิธีการต่าง ๆ ที่เกี่ยวข้องในการผ่านเข้า -
ออกเขตก่อสร้าง (Construction Zone) ให้เป็นไปตามข้อกำหนดว่าด้วยเขตก่อสร้าง
(Construction Zone) สำหรับโครงการก่อสร้างสะพานมิตรภาพ
๓ ระหว่างนครพนม - คำม่วน ฉบับลงวันที่ ๙ กรกฎาคม ๒๕๕๒ 

ให้ส่วนราชการที่เกี่ยวข้องเข้มงวดกวดขันเรื่องการลักลอบค้ายาเสพติด
อาวุธสงครามและสิ่งผิดกฎหมายอื่น ๆ
รวมทั้งควบคุมดูแลการปฏิบัติงานในการก่อสร้างสะพานมิตรภาพข้ามแม่น้ำโขงแห่งที่ ๓
ให้เป็นไปตามกฎหมายและระเบียบที่เกี่ยวข้องด้วย
เมื่อการก่อสร้างสะพานแล้วเสร็จให้ปิดจุดผ่านแดนชั่วคราวนี้ทันที

ทั้งนี้ ตั้งแต่บัดนี้ เป็นต้นไป

ประกาศ
ณ วันที่ ๒๙ กรกฎาคม พ.ศ. ๒๕๕๒
ชวรัตน์
 ชาญวีรกูล
รัฐมนตรีว่าการกระทรวงมหาดไทย

ปริยานุช/ผู้จัดทำ
๒๙
กันยายน ๒๕๕๒

[๑]
ราชกิจจานุเบกษา เล่ม ๑๒๖/ตอนพิเศษ ๑๓๗ ง/หน้า ๔๑/๒๑ กันยายน ๒๕๕๒